b"\n_START_ARTICLE_\nCarmen Andrade Perdrix\n_START_SECTION_\nBiografia\n_START_PARAGRAPH_\nEn 1969 es va llicenciar en Ci\xc3\xa8ncies Qu\xc3\xadmiques per la Universitat Complutense de Madrid i aquest mateix any va comen\xc3\xa7ar a treballar com a bec\xc3\xa0ria a l'Institut de la Construcci\xc3\xb3n y del Cemento \xe2\x80\x9cEduardo Torroja\xe2\x80\x9c del Consell Superior de Recerques Cient\xc3\xadfiques (CSIC). Es va doctorar en Qu\xc3\xadmica Industrial en 1973, tamb\xc3\xa9 en la UCM, amb la tesi titulada: Nova t\xc3\xa8cnica electroqu\xc3\xadmica de mesura de la velocitat de corrosi\xc3\xb3 en formig\xc3\xb3 armat i pretesat. \xc3\x9as d'inhibidors de corrosi\xc3\xb3 com a m\xc3\xa8tode de protecci\xc3\xb3. En 1979 es va incorporar al CSIC com a Cient\xc3\xadfica Titular. En 1987 va aprovar l'oposici\xc3\xb3 a Professora de Recerca del CSIC, i fins a l'any 2000 va ser l'\xc3\xbanica dona amb aquest estatus a l'\xc3\x80rea de Materials. Ha estat Directora de l'Institut de Ci\xc3\xa8ncies de la Construcci\xc3\xb3 Eduardo Torroja (CSIC) durant els per\xc3\xadodes 1985-1988 i 1993-2003._NEWLINE_Actualment \xc3\xa9s Cap del Departament de Seguretat i Durabilitat de les Estructures de l'Institut de Ci\xc3\xa8ncies de la Construcci\xc3\xb3 Eduardo Torroja i forma part del Grup de Corrosi\xc3\xb3 d'armadures i seguretat estructural.\n_START_SECTION_\nRecerca i la seva aplicaci\xc3\xb3\n_START_PARAGRAPH_\nAl llarg de la seva carrera ha seguit la l\xc3\xadnia ja iniciada en la seva tesi doctoral investigant la durabilitat de les construccions i infraestructures i el tractament de les seves patologies, especialment la corrosi\xc3\xb3 de l'acer en el formig\xc3\xb3 armat, la seva detecci\xc3\xb3, i els m\xc3\xa8todes de protecci\xc3\xb3 i reparaci\xc3\xb3. En aquest \xc3\xa0mbit \xc3\xa9s autora d'uns 220 articles en revistes i un altre gran nombre de publicacions._NEWLINE_Les seves aportacions m\xc3\xa9s rellevants estan en el disseny i aplicaci\xc3\xb3 de t\xc3\xa8cniques no destructives de mesura de la integritat estructural i la velocitat de corrosi\xc3\xb3. Sempre treballa connectant la recerca b\xc3\xa0sica amb la seva aplicaci\xc3\xb3 en situacions concretes.\n_START_SECTION_\nCorros\xc3\xadmetre de mesura in situ\n_START_PARAGRAPH_\nCom a conseq\xc3\xbc\xc3\xa8ncia de l'aplicaci\xc3\xb3 pr\xc3\xa0ctica de la recerca duta a terme per Carmen Andrade i el seu grup de recerca, es va desenvolupar un corros\xc3\xadmetre de mesura in situ que va ser patentat pel CSIC en 1990 a Espanya i en 1993 als Estats Units i que actualment \xc3\xa9s considerat encara el de refer\xc3\xa8ncia a tot el m\xc3\xb3n. El CSIC ho va seleccionar entre els 20 invents m\xc3\xa9s importants de la seva hist\xc3\xb2ria i va formar part del llan\xc3\xa7ament del Programa Enginyo 2010 del Govern d'Espanya per estimular la R+D+i.\n_START_SECTION_\nEstadi de Maracan\xc3\xa1\n_START_PARAGRAPH_\nLa utilitzaci\xc3\xb3 del corrosimetre en la inspecci\xc3\xb3 i diagn\xc3\xb2stic de l'estat de conservaci\xc3\xb3 del m\xc3\xadtic Estadi de Maracan\xc3\xa1 (seu de la celebraci\xc3\xb3 de la Copa de les Nacions 2012, del Mundial de futbol 2014 i de les properes Olimp\xc3\xadades de 2016) va ser essencial per detectar que, sota l'aparent bon estat del formig\xc3\xb3, s'havia produ\xc3\xaft una notable corrosi\xc3\xb3 de l'armadura, que comprometia greument la seguretat de la instal\xc2\xb7laci\xc3\xb3 i el compliment dels terminis de la seva modernitzaci\xc3\xb3.\n_START_SECTION_\nCanal de Panam\xc3\xa0\n_START_PARAGRAPH_\nL'aplicaci\xc3\xb3 de la mesura de la resistivitat el\xc3\xa8ctrica del formig\xc3\xb3 com a par\xc3\xa0metre universal per caracteritzar la seva potencial durabilitat i vida \xc3\xbatil ha perm\xc3\xa8s seleccionar els millors dosatges de formig\xc3\xb3 per aconseguir vides \xc3\xbatils d'almenys 100 anys, con\xc3\xa8ixer la qualitat del formig\xc3\xb3 gaireb\xc3\xa9 recentment fabricat, i per tant rectificar amb la producci\xc3\xb3 en continu, a m\xc3\xa9s, \xc3\xa9s un assaig no destructiu molt f\xc3\xa0cil i relativament barat de mesurar. Aquesta t\xc3\xa8cnica s'est\xc3\xa0 aplicant en la construcci\xc3\xb3 de les noves rescloses del Canal de Panam\xc3\xa0, obra en la qual Carmen Andrade col\xc2\xb7labora des de 2011. Per la seva aportaci\xc3\xb3 innovadora en el projecte del tercer joc de rescloses de l'Ampliaci\xc3\xb3 del Canal de Panam\xc3\xa0 va rebre en 2014, juntament amb els empleats de Sacyr que estan treballant en el projecte, un esment especial en la 4a Edici\xc3\xb3 dels Premis Sacyr a la Innovaci\xc3\xb3.\n_START_SECTION_\nCentrals i residus nuclears\n_START_PARAGRAPH_\nDes de 1986 col\xc2\xb7labora amb l'Empresa Nacional de Residus Radioactius S.A. (ENRESA) ag\xc3\xa8ncia nacional p\xc3\xbablica de gesti\xc3\xb3 dels residus radioactius. En aquesta col\xc2\xb7laboraci\xc3\xb3 amb ENRESA destaca la formulaci\xc3\xb3 b\xc3\xa0sica del formig\xc3\xb3 de les barreres d'enginyeria de l'emmagatzematge de mitjana i baixa activitat del Cabril (C\xc3\xb2rdova) i la caracteritzaci\xc3\xb3 i seguiment de la seva durabilitat al llarg dels 20 anys que porta constru\xc3\xaft l'emmagatzematge. El coneixement dels efectes de la radiaci\xc3\xb3 del reactor nuclear sobre els formigons que intervenen en la costrucci\xc3\xb3n d'una central nuclear resulta essencial per als permisos d'extensi\xc3\xb3 de vida de les centrals nuclears."